คุยนโยบายดันศก.โตเพิ่ม1%
&#8216;กิตติรัตน์&#8217;มั่นใจสร้างกำลังซื้อเลิกเก็บเงินน้ำมันลดเงินเฟ้อได้
17 ส.ค. 2554

‘กิตติรัตน์’มั่นใจสร้างกำลังซื้อเลิกเก็บเงินน้ำมันลดเงินเฟ้อได้
รองนายกฯ โต้ง มั่นใจนโยบายรัฐบาลดันเศรษฐกิจไทยโตเพิ่มอีก 1% เชื่อชะลอเก็บเงินกองทุนน้ำมันฯ ลดแรงกดดันเงินเฟ้อขึ้นดอกเบี้ยได้ 
นายกิตติรัตน์ ณ ระนอง รองนายกรัฐมนตรีและ รมว.พาณิชย์ ประธานคณะทำงานยกร่างนโยบายของรัฐบาล เปิดเผยว่า ร่างนโยบายเสร็จสิ้นเรียบร้อยในวันที่ 16 ส.ค. โดยนโยบายรัฐบาลมี 2 ส่วน คือ นโยบายที่จะต้องดำเนินการในปีแรกของการทำงาน และนโยบายรัฐบาลที่จะปฏิบัติในกรอบระยะเวลา 4 ปี ซึ่งนโยบายหลักจะเน้นเรื่องการกระจายรายได้ลงไปสู่มือประชาชน เพื่อให้เกิดกำลังซื้อในระบบมากกว่าการเจริญเติบโตทางเศรษฐกิจ 
“ผมเชื่อว่าหากไม่มีผลกระทบจากภาวะเศรษฐกิจโลก เชื่อว่าจะทำให้อัตราการขยายตัวทางเศรษฐกิจของไทยเพิ่มขึ้นได้อีกอย่างน้อย 1%” รองนายกรัฐมนตรี กล่าว
ทั้งนี้ ตามกรอบเป้าหมายที่กระทรวงการคลังกำหนดไว้นั้น ในปี 2555 เศรษฐกิจจะโตขึ้นมาจากปัจจุบัน 4-5% โดยในทุก 1% ที่เศรษฐกิจขยายตัวขึ้นมาหมายถึงมีเม็ดเงินหมุนในระบบเพิ่มขึ้น 1 แสนล้านบาท
รมว.พาณิชย์ กล่าวว่า นโยบายเร่งด่วนที่สุด คือ ป้องกันและปราบปรามยาเสพติด ซึ่งถือเป็นนโยบายและวาระแห่งชาติ 
นอกจากนี้ จะเร่งปรับปรุงคุณภาพชีวิตให้ผู้มีรายได้น้อยในภาคและนอกภาคเกษตรกรรม รวมทั้งการเพิ่มรายได้ให้เกษตรกรด้วย นโยบายการขึ้นค่าจ้าง 300 บาท และขึ้นเงินเดือนข้าราชการ พนักงานรัฐวิสาหกิจ 1.5 หมื่นบาท สำหรับผู้จบปริญญาตรี 
ขณะที่นโยบายระยะ 4 ปีนั้น จะครอบคลุมในทุกด้าน แม้นโยบายจะแยกเขียนไว้เป็นแต่ละด้านและไม่ได้แยกเป็นรายกระทรวง เช่น ความมั่นคง จะมีกระทรวงกลาโหมและหน่วยงานอื่นๆ เกี่ยวข้องด้วยในด้านยาเสพติด 
นายกิตติรัตน์ ยังกล่าวถึงกรณีที่มีการเสนอให้ชะลอการจัดเก็บเงินเข้ากองทุนน้ำมันเชื้อเพลิงในช่วง1 ปีว่า น่าจะมีผลให้ลดแรงกดดันเงินเฟ้อได้ จากเดิมที่กำหนดกรอบไว้ 0.5-3% ซึ่งจะช่วยลดแรงกดดันเรื่องการปรับขึ้นอัตราดอกเบี้ยของธนาคารแห่งประเทศไทย (ธปท.) เพื่อสกัดเงินเฟ้อได้ เพราะผลกระทบจากการปรับขึ้นอัตราดอกเบี้ยแต่ละครั้ง จะทำให้ประชาชนและภาคเอกชนชะลอการบริโภคและการลดการลงทุนภายในประเทศ 
นายกิตติรัตน์ กล่าวอีกว่า โครงการลดค่าครองชีพให้ประชาชน เช่น รถไฟฟรี รถเมล์ฟรี หรือโครงการต่างๆ ในยุครัฐบาลก่อนจะยกเลิกหรือไม่ ต้องพิจารณาดูให้ดี เพราะรัฐบาลเก่าก็ถูกวิจารณ์ค่อนข้างมากว่า บางโครงการเป็นเรื่องประชานิยมมากๆ โครงการที่ไม่สอดคล้องกับนโยบายรัฐบาล และใช้เงินจำนวนมากก็ต้องทบทวน